कानपुर देहात कांड पर गाया था गाना, 7 सवालों पर 3 दिन में जवाब मांगा
Uttar Pradesh  Kanpur Dehat Encroachment Controversy; Bhojpuri Singer Neha Singh Rathore  नेहा ने कानपुर देहात कांड में मां-बेटी की जिंदा जलकर मौत के बाद "यूपी में का बा सीजन-2" गाना गाया था।
यूपी में का बा…गाकर सुर्खियों में आईं लोक गीत गायिका नेहा सिंह राठौर को कानपुर देहात पुलिस ने नोटिस जारी किया है। नेहा ने कानपुर देहात कांड में मां-बेटी की जिंदा जलकर मौत के बाद "यूपी में का बा सीजन-2" गाना गाया था। इसमें उन्होंने घटना का जिक्र करते हुए सरकार और प्रशासन पर निशाना साधा था।
नेहा को नोटिस कानपुर देहात की अकबरपुर पुलिस ने भेजा है। मंगलवार को नेहा के दिल्ली के एड्रेस पर पुलिस ने उनको नोटिस थमाया। इस नोटिस में नेहा से 7 सवालों का जवाब 3 दिन के भीतर मांगा गया है। पुलिस का दावा है कि नेहा के गीत से समाज का माहौल बिगड़ रहा है।
मुझे चुप कराने की कोशिश की, लेकिन मैं डरी नहीं
दिल्ली में एक न्यूज चैनल से बातचीत में नेहा सिंह राठौर ने कहा, "भारत एक लोकतांत्रिक देश है. यहां सबको ही अभिव्यक्ति की स्वतंत्रता है. मुझे पहले भी चुप कराने की कोशिश की गई, लेकिन उन्हें लगा कि मैं डर नहीं रही. तो अब ये नोटिस आई है. मैं गाना गाती हूं और गाती रहूंगी. सरकार भाजपा की है, तो सवाल सपा से तो पूछूंगी नहीं!"
सीओ प्रभात कुमार ने बताया कि थाना अकबरपुर में लिखित और मौखिक शिकायत मिली है। इसमें कहा गया है कि एक वीडियो सोशल मीडिया पर नेहा सिंह राठौर नाम की महिला ने अपलोड किया है। इससे समाज में वैमन्यस्ता और भेदभाव की स्थिति पैदा हुई है। इस पर संज्ञान लेते हुए अकबरपुर थाना प्रभारी ने नेहा सिंह राठौर को 160 CrPC का नोटिस भेजा है। नोटिस का जवाब मिलने के बाद आगे विधिक कार्रवाई की जाएगी।
नेहा बोलीं- ट्रिकी सवाल हैं, कानूनी सलाह लेकर जवाब देंगी 
भास्कर ने नेहा से इस नोटिस पर प्रतिक्रिया पूछी। उन्होंने कहा, "वे कानूनी सलाह लेकर ही इन सवालों के जवाब देंगी। पुलिस की तरफ से पूछे गए सातों सवाल काफी ट्रिकी हैं। उनका जवाब हां या ना में देना मुश्किल है। इस वजह से लीगल प्रोसेस फॉलो करके ही जवाब देंगी।"
कौन परेशान कर रहा है आप लोगों को...
@nehafolksinger नेहा सिंह राठौर नाम के ट्विटर पर वीडियो अपलोड किया गया। यह अकाउंट नेहा सिंह राठौड़ का बताया जाता है। हालांकि, यह वैरिफाइड नहीं है। वीडियो में दिख रहा है कि नेहा नोटिस देने पहुंचे पुलिस जवानों से पूछ रहीं हैं कि कौन परेशान कर रहा है आप लोगों को? जवाब में पुलिसवाले कहते हैं कि आप ही परेशान कर रहीं हैं मैडम।
गोरखपुर के सांसद रवि किशन शुक्ला ने नेहा सिंह राठौर को उन्हीं के अंदाज में जवाब दिया है। उन्होंने ट्वीट किया,
"विपक्ष आंख के आन्हर बा
पलिहरे के बानर बा।।
यूपी देश के आस बा
विकास के प्रकाश बा।।
अब ध्यान से बजट सुनीं
आ योगी जी के नाम गुनीं, यूपी में सब बा।।"
नेहा ने जारी किया था 1 मिनट 9 सेकेंड का वीडियो
दरअसल, कानपुर देहात जिले की मैथा ब्लॉक के मड़ौली गांव में 13 फरवरी को अतिक्रमण हटाने के दौरान मां-बेटी की जिंदा जलकर मौत हो गई। प्रशासन की इस लापरवाही पर बुलडोजर पर सवाल उठने लगे। कांड के बाद ही नेहा सिंह राठौर ने "यूपी में का बा Season-2" शीर्षक से एक गीत गाया। 1 मिनट 9 सेकेंड के इस गीत में उन्होंने सरकार की बुलडोजर नीति को कटघरे में खड़ा किया। यह गीत सोशल मीडिया पर वायरल हुआ। नेहा सिंह राठौर का यह पहला गीत नहीं है। इससे पहले भी अपने गीतों से UP सरकार को निशाने पर लेती रहीं हैं।
नोटिस में नेहा से इन 7 सवालों के जवाब पूछे गए हैं...
अकबरपुर थाना प्रभारी की तरफ से भेजे गए इस नोटिस में पुलिस ने लिखा है- डिजिटल पर एक वीडियो प्रसारित हो रहा है, जो प्रथम दृष्टया आपका प्रतीत होता है। जिसके बोल कुछ इस प्रकार हैं... 'यूपी में का बा' उक्त प्रसारित वीडियो के संबंध में स्थिति स्पष्ट करें।
आइए हम आपको बताते हैं कि नेहा सिंह राठौर का 'यूपी में का बा Season-2' में कौन सा गीत गाया था…
बुलडोजर से रौंदत दीक्षित के घरवा आज बा…
नेहा सिंह राठौर ने जो गाना गाया है। उसका टाइटल है- यूपी में का बा सीजन-2। उसकी कुछ लाइनें ऐसी हैं...बाबा के डीएम तो बड़ी रंगबाज बा, कानपुर देहात में ले आइल राम राज बा, बुलडोजर से रौंदत दीक्षित के घरवा आज बा...यूपी में का बा, यूपी में का बा……। कलक्टर ठुमकेबाज बा, सटकल ओकर मिजाज बा, अधिकारी भइले बेलगाम मनमानी के रिवाज बा……। गरीबन के मडही फुंकवा दा, गुरबन के इलाज बा, लोकतंत्र के नाम पर भइया भइल कोढ़ में खाज बा……। 
कानपुर देहात पुलिस ने 160 CrPC का नोटिस भेजा
लोक गीत गायिका नेहा सिंह राठौर के इसी गीत को लेकर अकबरपुर थाने में एक शिकायत दी गई। इसके तहत, पुलिस ने नेहा सिंह राठौर को 160 CrPC का नोटिस जारी करते हुए जवाब मांगा है। अगर नेहा सिंह राठौर कानपुर देहात पुलिस की नोटिस का जवाब नहीं देंगी या फिर पुलिस उनके जवाब से संतुष्ट नहीं होगी तो आगे कार्रवाई की जाएगी।
FIR दर्ज होने के बाद यह नोटिस जारी किया जाता है। फिलहाल पुलिस ने नेहा के खिलाफ रिपोर्ट दर्ज करने संबंधित कोई बयान नहीं दिया और पुष्टि भी नहीं की है। यह शिकायत किसने की है। इस बारे में अभी जानकारी नहीं मिल पाई है।
क्या है धारा-160 का नोटिस
धारा-160 एक पुलिस अधिकारी को शक्ति देती है। इसमें सक्षम अधिकारी द्वारा सम्मन या नोटिस जारी करने से पहले प्राथमिकी दर्ज करना आवश्यक है। आपराधिक प्रक्रिया संहिता की धारा-160 के तहत जारी सम्मन में जांच अधिकारी का नाम, शीर्षक और पता के साथ-साथ प्राथमिकी और अपराध की जानकारी शामिल होनी चाहिए। इस नोटिस से पुलिस मुकदमें से संबंधित पूछताछ के लिए किसी को भी बुला सकती है।
नेहा सिंह राठौर से जुड़ी कुछ और खबरें...
1- यूपी की बहू बनीं नेहा सिंह राठौर:यूपी में 'का बा' गाने से चर्चा में आईं थीं, अंबेडकरनगर के हिमांशू से की शादी
'यूपी में का बा...' गीत गाकर धूम मचाने वाली नेहा सिंह राठौर उत्तर प्रदेश के अंबेडकरनगर की बहू हैं। 21 जून को उनकी हिमांशु सिंह के साथ शादी हुई थी। नेहा बिहार के कैमूर जिले के जलदहां गांव की रहने वाली हैं। यूपी विधानसभा चुनाव के दौरान नेहा तब सबसे ज्यादा चर्चा में आई थी। जब उन्होंने यूपी की व्यवस्था को लेकर सवाल उठाया था। उन्होंने अपना एक भोजपुरी गाने का वीडियो रिलीज किया था। इसमें सीएम योगी आदित्यनाथ पर भी व्यंग किया था...(पूरी खबर पढ़ें)
2- Sunday जज्बात:मैं 'यूपी में का बा' वाली नेहा हूं; BJP की IT सेल की अश्लीलता से डरूंगी नहीं, ट्रोलर्स के अंगूठे में घाव कर दूंगी
लोगों को लगता है कि नेहा सिंह राठौर कोई हउआ है, लेकिन बहुत दर्द भरी कहानी है मेरी। हर पांचवें दिन मेरे सामने कोई न कोई समस्या खड़ी हो जाती है। मां-बाप को मेरा गाना बजाना कभी पसंद नहीं रहा। मां चाहती थी कि मैं बीएड करके मास्टरनी बन जाऊं या चूल्हा-चौका करूं। किसी सरकारी नौकरी करने वाले से मेरी शादी हो जाए। 
पिता आज भी कहते हैं कि ये गाना-बजाना छोड़ो, नहीं चाहिए पैसा, हमें समाज में इज्जत चाहिए, लेकिन मैं जानती हूं कि मैं जो कर रही हूं ठीक कर रही हूं, वे लोग भी एक न एक दिन समझ ही जाएंगे। बस मेरे लिए एक जंग घर से बाहर है ट्रोलर्स की तो दूसरी घर के अंदर है...(पूरी खबर पढ़ें)